Euroopa Liidu Teataja L 192 , 02/08/1996 Lk 0031 - 0032



Komisjoni otsus, 30. juuli 1996, millega luuakse vähktõve ennetamise nõuandekomitee (EMPs kohaldatav tekst) (96/469/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, ning arvestades, et: ühendus annab oma panuse inimeste tervise kõrgtasemelise kaitse tagamisel, soodustades liikmesriikidevahelist koostööd ja vajaduse korral toetades nende tegevust; ühenduse tegevus on suunatud haiguste, sealhulgas vähktõve ärahoidmisele haiguse põhjuste ja leviku uurimise, samuti tervishoiualase selgitus- ja kasvatustöö abil; programmi "Euroopa vähi vastu" raames on alates 1986. aastast korraldatud vähktõve kõrgetasemeliste asjatundjate kohtumisi; vähktõve asjatundjatest koosnev rühm on andnud komisjonile nõu vähktõve ennetamisega seotud teaduslikes aspektides; nõukogu 7. juuli 1986. aasta resolutsioonis [1] võetakse arvesse vähktõve ekspertkomisjoni otsuseid seoses esimese vähktõvevastase tegevuskava ettevalmistamisega; [2] vastavalt 17. mai 1990. aasta nõupidamisel kohtunud nõukogu ja liikmesriikide valitsuste esindajate otsusele 90/238/Euratom, ESTÜ, EMÜ, millega võetakse programmi "Euroopa vähi vastu" raames vastu tegevuskava aastateks 1990-1994, [3] teeb komisjon tegevuskava rakendamisel tihedat koostööd vähktõve ennetustöö ekspertidega; Euroopa Parlamendi ja nõukogu otsus nr 646/96/EÜ, [4] millega võetakse vastu kolmas vähivastane tegevuskava aastateks 1996-2000, on suunatud vähktõve ennetamisele asutamislepingu artikli 3 punkti o ja artikli 129 nõuete kohaselt; otsuse põhjendustes märgitakse, et komisjon teeb kogu vajaliku teadusinfo kättesaamiseks koostööd teadusekspertidega; on tähtis tugevdada teaduslikku alust, millele tuginevad komisjoni otsused; läbipaistvuse ja õiguskindluse huvides on vaja kõnealuse rühma olemasolu ametlikult vormistada; rühma liikmeskonna moodustamisel tuleks arvesse võtta programmi "Euroopa vähi vastu" arengu suunda ja ulatust kolmanda vähktõvevastase tegevuskava raames; Euroopa kõrgetasemeliste ekspertide teadusalased nõuanded vähktõve ennetamise alal peaksid olema püsivalt kättesaadavad komisjoni moodustatud nõuandekomitee kaudu, ON VASTU VÕTNUD KÄESOLEVA OTSUSE: Artikkel 1 Käesolevaga moodustatakse komisjoni juurde vähktõve ennetamise nõuandekomitee, edaspidi "komitee". Komitee koosneb kuni 15 liikmest. Artikkel 2 Komisjon võib komiteega nõu pidada kõigis järgmistes küsimustes: - vähktõvega seotud andmed, sealhulgas epidemioloogia, - vähktõve varane avastamine ja sõeluuringud, - üldsuse teavitamine vähktõve ennetamisest, - vähktõvega seotud aspektid kooli terviseõpetuses, - vähktõveravi kvaliteeti tagavad menetlused (kaasa arvatud vähktõvega patsientide elukvaliteet ja palliatiivravi), - ennetavad tegurid, mis võivad selguda Biomedprogrammi ja muude teadusalgatuste alusel vähktõve alus- ja kliiniliste uuringute tulemuste põhjal, - tervishoiutöötajate vähktõvealane koolitus. Artikkel 3 1. Komitee aruteludel käsitletakse komisjoni talituste esindajate poolt arvamuste saamiseks esitatud taotlusi. Komisjoni talituste esindajad võivad komitee arvamuse saamiseks määrata selle esitamise ajavahemiku. 2. Komitee ei esita omal algatusel arvamusi küsimustes, mis on teiste komisjoni poolt moodustatud teaduskomiteede pädevuses. 3. Komitee püüab jõuda selleni, et tema soovitused põhineksid konsensusel. Komitee aruteludele ei järgne hääletust. 4. Kui taotletav arvamus esitatakse kõigi komitee liikmete nõusolekul, teeb komitee selle kohta ühisotsuse. Kui üksmeelt ei saavutata, protokollitakse arutelude käigus väljendatud eri seisukohad aruandes, mille koostamise eest vastutavad komisjoni talituste esindajad. Artikkel 4 Komisjon määrab komitee liikmed kõrgkvalifitseeritud ekspertide hulgast, kes on pädevad artiklis 2 nimetatud valdkondades. Artikkel 5 Komitee valib oma liikmete hulgast esimehe ja kaks aseesimeest. Valik tehakse kohalolijate kahekolmandikulise häälteenamusega. Artikkel 6 1. Komitee liikmete ametiaeg on kolm aastat. Ametiaega võib pikendada. Komitee esimeest ja aseesimehi ei saa tagasi valida kohe pärast kaht järjestikust kolmeaastast ametiaega. Pärast ametiaja lõppemist võivad komitee liikmed jääda ametisse kuni nende ametiaja pikendamise või asendamiseni uue liikmega. Teenistusülesannete täitmist ei tasustata. 2. Kui komitee liige ei ole võimeline oma ülesandeid täima või lahkub vabatahtlikult ametist, asendatakse ta ülejäänud ametiajaks vastavalt artikliga 4 või 5 ettenähtud korras. Artikkel 7 Komisjon avaldab iga kolme aasta järel liikmete nimekirja Euroopa Ühenduste Teatajas. Artikkel 8 1. Komitee võib moodustada artiklis 2 nimetatud pädevusvaldkondade spetsiifiliste aspektidega tegelevaid töörühmi, mille esimees on üks komitee liikmetest ning mis koosnevad kõige rohkem viiest kõrgkvalifitseeritud teadustöötajast. Korraga võib olla kõige rohkem viis töörühma. 2. Töörühmade ülesanded määrab komitee. Artikkel 9 1. Komitee ja töörühmad kohtuvad komisjoni talituste esindaja kutsel tavaliselt komisjoni tööruumides. 2. Komisjoni talituste esindaja ning komisjoni teised asjast huvitatud ametiisikud ja esindajad võivad komitee ja töörühmade koosolekutest osa võtta. 3. Komisjoni talituste esindaja võib kutsuda ajutiste või alaliste vaatlejatena koosolekutel osalema käsitletavas küsimuses pädevaid isikuid. 4. Komisjoni talitused tagavad komiteele ja töörühmadele sekretariaaditeenused. Artikkel 10 Ilma et see piiraks asutamislepingu artikli 214 kohaldamist, ei tohi komitee liikmed avalikustada neile komitee tegevuse käigus teatavaks saanud informatsiooni, kui komisjoni talitused on neile teatanud, et arvamust taotletakse konfidentsiaalses küsimuses. Sel juhul osalevad koosolekutel ainult komitee liikmed ja komisjoni talituste esindajad. Artikkel 11 Käesolev otsus jõustub Euroopa Ühenduste Teatajas avaldamise päeval. Brüssel, 30. juuli 1996 Komisjoni nimel komisjoni liige Pádraig Flynn [1] EÜT C 184, 23.7.1986, lk 19. [2] Nõukogu otsus 88/351/EMÜ, EÜT L 160, 28.6.1988, lk 52. [3] EÜT L 137, 30.5.1990, lk 31. [4] EÜT L 95, 16.4.1996, lk 9. --------------------------------------------------